Martin Henriksen (DF), 2008-05-23:
Vi vil selvfølgelig gerne redegøre for vores stillingtagen til forslaget her.
Vi sagde under førstebehandlingen, at der var dele af forslaget, vi kunne støtte, og dele af forslaget, som vi ikke kunne støtte.
I forbindelse med udvalgsbehandlingen har vi så fundet ud af, at noget af det i forslaget, som vi kunne støtte, allerede er gældende i dag, bl.a. bekendtgørelsen om god ro og orden.
Ministeren har sådan set klart tilkendegivet over for Dansk Folkeparti, at det, som Socialdemokraterne foreslår, kan man allerede i dag, og derfor ville det være lidt fjollet, hvis vi fortsat skulle støtte den del af forslaget.
Der kan så ikke være nogen tvivl om, at det, der er gældende i dag, har stået for upræcist, i og med at Socialdemokraterne har haft den opfattelse, at man skulle foreslå noget nyt, og Dansk Folkeparti sådan set også havde den opfattelse, at det, der er gældende i dag, ikke var gældende.
Men nu har ministeren tilkendegivet, at han vil præcisere det, så der ikke er nogen tvivl om, og det rent faktisk fremgår, hvad der er gældende i dag.
Dermed kan man sige, at en del af argumentet for at støtte forslaget bortfalder.
Så er der det om mobning, hvor vi synes og sådan set har syntes et godt stykke tid, at det var udmærket, at man kunne skrive ind i de årlige kvalitetsrapporter, at kommunerne skulle tage at kigge på det.
Det har vi også foreslået i folkeskoleforligskredsen for et godt stykke tid siden, og her var der ikke opbakning til det.
Vi har så opfordret ministeren til at foretage sig et eller andet på området, og det er også sket.
Der kører jo en stor kampagne, og de, der har vurderet, hvor mange der har kendskab til kampagnen, har rent faktisk vurderet, at der er rigtig mange danskere, der har fået kendskab til den.
Der er også en proces i gang, hvor man, sådan som jeg har forstået det, er ved at udnævne trivselsambassadører ude på de forskellige folkeskoler, og vi synes, det er fint, at Hendes Kongelige Højhed Kronprinsesse Mary har valgt at stille sig i spidsen for arbejdet.
Dermed kunne man sige: Jamen lad os så lade det løbe og se, hvad der kommer ud af det, og så afviser vi selvfølgelig ikke, at vi på et senere tidspunkt kan bringe det op som et beslutningsforslag om at skrive det ind i de årlige kvalitetsrapporter, at man skal kigge lidt på mobning.
I dag er der allerede beskrevet mulighederne for sanktioner, hvis en elev skal smides ud på grund af mobning, men det er en meget omstændelig proces, før en skole kan smide elever ud, selv ved grove forseelser, og derfor mener Socialdemokraterne, og jeg citerer: Det var mit klare indtryk, at det var en stramning af den bekendtgørelse, der var vigtigt for Dansk Folkeparti.
Citat slut.
Men i og med at det allerede er gældende i dag, og det væsentligste i forslaget ifølge fru Christine Antorini er noget, som allerede er gældende i dag, kan det vel ikke komme bag på alverden, at der ikke nogen grund til at støtte forslaget.
Så kan jeg ikke lade være med at sige, at jeg jo fik smidt en hel masse citater i hovedet.
Vi kan godt stå her og smide citater i hovedet på hinanden, og så kan jeg ikke lade være med at komme med et citat af fru Christine Antorini, som den 3. januar 2007 kl. 14.02 sagde til TV 2's hjemmeside, og jeg citerer: Vi skal ikke sidde i Folketinget og lave systematiske spilleregler for, hvordan skolerne skal klare det her, og hvilke sanktioner der skal gælde.
Det skal de nok klare på de enkelte skoler, og lige over dem holder de enkelte kommunale skoleforvaltninger opsyn med det.
Citat slut.
Det sagde fru Christine Antorini, og hendes konservative ordførerkollega var enig i det.
Her kan man så rose De Konservative for trods alt at have en vis stringent holdning i deres politik, og det var faktisk undervisningsminister Bertel Haarder, der på daværende tidspunkt sagde, at vi bør overveje en mobbelov.
Det blev så på det tidspunkt afvist af Socialdemokraterne, for det kunne de enkelte skoler selvfølgelig godt selv klare.
Så hvis vi skal komme med citater og forsøge at få hinanden på glatis, er det ikke noget problem, i hvert fald ikke hvad angår Socialdemokraterne.
Angående undervisningsmiljøloven, hvor Socialdemokraterne også har nogle forslag, sagde vi ved førstebehandlingen, at det kunne vi ikke støtte, og derfor kan det heller ikke komme bag på nogen, at vi ikke kan støtte det nu.
Det er jo sådan, at hvis der er 80 pct. af et forslag, vi ikke kan støtte, og 20 pct., som vi kan støtte, hælder vi mod at stemme imod.
Så er det jo sådan, at den nuværende lov på linje med folkeskolelovens almindelige ansvarsfordeling indebærer, at både kommunalbestyrelserne, skolebestyrelserne, skolelederne og personalet på skolerne har pligt til at sikre eleverne mod mobning.
Undervisningsmiljøloven kan ikke udstrækkes til at omfatte de ansatte ved skolerne, da deres arbejdsmiljø, også det psykiske arbejdsmiljø, der omfatter forhold vedrørende mobning, i forvejen er reguleret ved lovgivning om arbejdsmiljø.
I går havde vi en diskussion om det her i Folketingssalen, hvor hr. Ole Vagn Christensen mente, at man skulle skrive arbejdsmiljøloven ind i de enkelte lovgivninger på hvert enkelt område, og det mener Socialdemokraterne tilsyneladende også her.
Men man foreslår altså noget, som vi hele tiden har sagt vi ikke kan støtte, og noget, som allerede er gældende i dag.
Derfor kan Dansk Folkeparti ikke støtte forslaget.